Document ID: 32011D0880

IZVEDBENI SKLEP KOMISIJE
z dne 21. decembra 2011
o spremembi Priloge I k Izvedbenemu sklepu Komisije 2011/402/EU o nujnih ukrepih, ki se uporabljajo za seme triplata (božje rutice) ter nekatera semena in zrna, uvožena iz Egipta
(notificirano pod dokumentarno številko C(2011) 9524)
(Besedilo velja za EGP)
(2011/880/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (ES) št. 178/2002 Evropskega parlamenta in Sveta z dne 28. januarja 2002 o določitvi splošnih načel in zahtevah živilske zakonodaje, ustanovitvi Evropske agencije za varnost hrane in postopkih, ki zadevajo varnost hrane (1), ter zlasti člena 53(1)(b)(i) in (iii) Uredbe,
ob upoštevanju naslednjega:
(1)
Uredba (ES) št. 178/2002 določa splošna načela, ki na ravni Unije in nacionalni ravni urejajo živila in krmo na splošno ter zlasti varnost živil in krme. Uredba določa, da mora Komisija sprejeti nujne ukrepe, kadar je očitno, da živila ali krma, uvožena iz tretje države, verjetno pomeni resno tveganje za zdravje ljudi in živali ali za okolje, in kadar takega tveganja ni mogoče zadovoljivo obvladati z ukrepi, ki jih sprejmejo zadevne države članice.
(2)
Uredba Evropskega parlamenta in Sveta (ES) št. 852/2004 z dne 29. aprila 2004 o higieni živil (2) določa splošna pravila o higieni živil za nosilce živilske dejavnosti. Navedena pravila vključujejo higienske zahteve za zagotovitev, da za uvožena živila veljajo vsaj enaki higienski standardi kot za živila, proizvedena v Uniji, ali pa so ta živila enakovrednega standarda.
(3)
Ugotovljeno je bilo, da so nekatere pošiljke semen triplata (božje rutice), uvožene iz Egipta, povzročile v Uniji izbruh bakterije Escherichia coli, ki proizvaja toksin Šiga (STEC), serotipa O104:H4. Za seme triplata (božje rutice) iz Egipta, zaužito v obliki kalčkov, je bilo ugotovljeno, da je izvor izbruha.
(4)
Zato je Izvedbeni sklep Komisije 2011/402/EU (3) uvedel prepoved sprostitve v prosti promet Unije nekaterih semen in zrn, uvoženih iz Egipta, ki spadajo pod oznake KN, navedene v Prilogi k navedenemu sklepu. Navedena prepoved preneha veljati 31. marca 2012.
(5)
Vendar pa se zdrobljene sušene stročnice, lomljena soja ali lomljena oljna semena in plodovi ne uporabljajo za kalčke. Za zdrobljene sušene stročnice, lomljeno sojo ali lomljena oljna semena in lomljene plodove, uvožene iz Egipta, ne sme več veljati tveganje v zvezi z varnostjo hrane ter jim je treba ponovno dovoliti uvoz.
(6)
Nujne ukrepe iz Izvedbenega sklepa 2011/402/EU je zato treba spremeniti na podlagi teh novih informacij.
(7)
Prilogo k Izvedbenemu sklepu 2011/402/EU je zato treba ustrezno spremeniti.
(8)
Ukrepi, predvideni s tem sklepom, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJI SKLEP:
Člen 1
Priloga k Izvedbenemu sklepu 2011/402/EU se nadomesti z besedilom iz Priloge k temu sklepu.
Člen 2
Ta sklep je naslovljen na države članice.
V Bruslju, 21. decembra 2011

Labels: 17
0
3
6
18